Valtio muisti suomalaisia onnitteluviestillä sadannen itsenäisyyspäivämme kunniaksi. Ilman jääneet voivat tilata sen vielä erikseen.

Telian onnitteluviestejä voi nyt tilata täyttämällä kaavakkeen. AOP/IL

Suomi 100 -henkiset onnitteluviestit lentelivät itsenäisyyspäivänä operaattorien piikkiin. Suomi 100 -komitean jalona tarkoituksena oli tervehtiä jokaista kännykkäliittymän omistavaa Suomen kansalaista tekstiviestillä, joka sattuu olemaan yksi Suomen puhelinteknologiahistorian suurimmista saavutuksista.

Jotain meni pieleen. Puhelinoperaattori Telian asiakkaista 20 prosenttia jäi ilman viestiä. Telia pahoitteli virhettä tuoreeltaan ja totesi, että viestejä kyllä lähetettiin jopa 200 kappaleen sekuntivauhtia.

Telian mukaan operaattori lähetti yhteensä 1,8 miljoonaa tekstiviestiä.

Paikkaustoimenpiteet jatkuvat. Telia lanseerasi keskiviikkona verkkosivuillaan lomakkeen, jolla väärin kohdellut kansalaiset voivat tilata itselleen erillistervehdyksen.

- Osa viestiä vaille jääneistä asiakkaistamme on toivonut saavansa Suomi 100 -onnitteluviestin puhelimeensa jälkikäteen, Telia perustelee ja lupaa:

- Viestin tilaaminen ja vastaanottaminen ei maksa sinulle mitään.

Oikaisu 14.12. kello 11.36: Toisin kuin jutussa aluksi mainittiin, tekstiviestit lähetettiin operaattorien, ei valtion kustannuksella.